KOMISIJOS DELEGUOTASIS REGLAMENTAS (ES) 2022/2404

2022 m. rugsėjo 14 d.

kuriuo Europos Parlamento ir Tarybos reglamentas (ES) 2016/2031 papildomas nustatant išsamias saugomų zonų karantininių kenkėjų stebėsenos taisykles ir panaikinama Komisijos direktyva 92/70/EEB

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 32 straipsnio 5 dalies antrą pastraipą ir 34 straipsnio 1 dalies antrą pastraipą,

kadangi:

(1) Reglamentu (ES) 2016/2031 nustatytos pagrindinės augalų sveikatos Sąjungoje taisyklės;

(2) to reglamento 32 straipsnio 4 dalies b punkte nustatyta valstybių narių prievolė teikiant paraišką dėl naujos saugomos zonos įtraukti bent trejų ankstesnių metų stebėsenos rezultatus, rodančius, kad atitinkamo saugomos zonos karantininio kenkėjo (toliau – kenkėjas) nurodytoje teritorijoje nebuvo;

(3) Reglamento (ES) 2016/2031 34 straipsnio 1 dalyje nustatyta valstybių narių prievolė kasmet vykdyti kiekvienos saugomos zonos kenkėjų stebėseną ir kasmet Komisijai ir kitoms valstybėms narėms pranešti tos stebėsenos rezultatus;

(4) į pasirengimo stebėsenai taisykles turėtų būti įtraukti reikalavimai, susiję su atitinkamo kenkėjo ir augalų šeimininkų biologinių savybių įvertinimu, ir reikalavimas, kad stebėsenos laikas būtų tinkamas kenkėjui aptikti. Šie elementai yra svarbūs tam, kad būtų išsamiai ir tinkamai pasirengta atitinkamai stebėsenai;

(5) stebėsena turėtų apimti nuorodas žemėlapiuose, stebėsenos teritorijos aprašymą, patikrinimus, mėginių ėmimą ir tyrimus, tikslines populiacijas, aptikimo metodus ir rizikos veiksnius, kad būtų užtikrintas jų išsamumas, veiksmingumas ir efektyvumas;

(6) stebėsena taip pat turėtų būti atliekama buferinėje zonoje aplink saugomą zoną ir būti intensyvesnė nei saugomoje zonoje, nes kenkėjas buferinėje zonoje nėra uždraustas ir joje netaikomos jokios kovos su juo priemonės. Tai būtina siekiant patvirtinti, kad kenkėjo buferinėje zonoje nėra, ir geriau išsaugoti saugomos zonos, kaip kenkėju neužkrėstos teritorijos, statusą. Tai taip pat atitinka tarptautinius fitosanitarijos priemonių standartus, taikomus nustatant kenkėjais neužkrėstas teritorijas (2) ir atitinkamai saugomoms zonoms nustatyti pagal Sąjungos teisę. Pagal tuos tarptautinius standartus reikalaujama nustatyti buferines zonas kenkėjais neužkrėstoms teritorijoms nustatyti ir išlaikyti, kai geografinė izoliacija nelaikoma pakankama, kad būtų užkirstas kelias kenkėjų patekimui į tokias teritorijas ar pakartotiniam jų užkrėtimui, arba kai nėra kitų kenkėjo patekimo į tokias teritorijas prevencijos priemonių;

(7) dėl tų pačių priežasčių stebėseną saugomos zonos vidinėse juostose, išilgai ribos su saugoma zona, reikėtų suintensyvinti, palyginti su stebėsena likusioje saugomos zonos dalyje;

(8) kad stebėsenos turinys būtų nuoseklus, turėtų būti nustatyta ataskaitų teikimo forma. Komisijos įgyvendinimo reglamentu (ES) 2020/1231 (3) nustatyta stebėsenos tose zonose, kuriose apie kenkėjų buvimą nėra žinoma, rezultatų metinių ataskaitų forma ir jos pildymo nurodymai. Siekiant suderinto požiūrio į stebėsenos rezultatų ataskaitų teikimą Sąjungoje, turėtų būti nustatyta panaši forma stebėsenos rezultatams saugomose zonose teikti, atsižvelgiant į konkrečius šios stebėsenos elementus;

(9) Komisijos direktyva 92/70/EEB (4) taip pat nustatytos išsamios tyrimų, kurie turi būti atlikti siekiant pripažinti saugomas zonas, taisyklės. Kadangi ta direktyva buvo priimta pagal ankstesnius Sąjungos teisės aktus dėl augalų sveikatos, dabar ji nebeaktuali ir turėtų būti panaikinta,

PRIĖMĖ ŠĮ REGLAMENTĄ:

1 straipsnis Dalykas Šiuo reglamentu nustatomos išsamios taisyklės, susijusios su: a) stebėsena siekiant nustatyti naują saugomą zoną pagal Reglamento (ES) 2016/2031 32 straipsnio 3 arba 6 dalį, taip pat b) pasirengimu metinei stebėsenai ir jos turiniu pagal Reglamento (ES) 2016/2031 34 straipsnio 1 dalį.

2 straipsnis Apibrėžtys Šiame reglamente vartojamų terminų apibrėžtys: a) buferinė zona – teritorija aplink saugomą zoną, siekiant kuo labiau sumažinti kenkėjo patekimo į saugomą zoną ir išplitimo joje tikimybę; b) vidinė juosta – buferinės zonos plotį atitinkanti teritorija saugomoje zonoje, supanti saugomą zoną iš vidaus išilgai jos išorinės ribos; c) stebėsena – kenkėjo aptikimo saugomoje zonoje ir, kai tinkama, buferinėje zonoje stebėsena; d) demarkacinė zona – zona, demarkuota saugomoje zonoje nustačius kenkėją, kaip aprašyta Reglamento (ES) 2016/2031 18 straipsnyje; e) statistiškai pagrįsta stebėsena – stebėsena, vykdoma remiantis Europos maisto saugos tarnybos bendrosiomis statistiškai patikimos ir rizika grindžiamos augalų kenkėjų stebėsenos gairėmis (5).

3 straipsnis Pasirengimas stebėsenai 1. Atitinkamos valstybės narės kompetentinga institucija arba kiti kompetentingos institucijos oficialiai prižiūrimi asmenys pasirengia 1 straipsnyje nurodytai stebėsenai (toliau – stebėsena) pagal 2–6 dalis. 2. Stebėsena yra: a) pagrįsta rizika; b) pagrįsta patikimais moksliniais ir techniniais principais; c) vykdoma atsižvelgiant į kenkėjo biologines savybes ir į augalų šeimininkų rūšių buvimą saugomoje zonoje, taip pat d) vykdoma kenkėjui aptikti tinkamiausiu laiku. 3. Stebėsena vykdoma ir buferinėje zonoje aplink saugomą zoną. Stebėsena buferinėse zonose vykdoma intensyviau nei saugomoje zonoje, taikant daugiau stebėsenos priemonių (apžiūrų, mėginių, gaudyklių ir tyrimų, kai tinkama). Buferinės zonos plotis nustatomas pagal kenkėjo biologines savybes ir galimą jo gebėjimą plisti. Buferinėje zonoje jokios stebėsenos vykdyti nereikia, jei dėl kenkėjo biologinių savybių, augalų šeimininkų nebuvimo, saugomos zonos geografinės padėties arba jos erdvinio izoliavimo pobūdžio nėra rizikos, kad kenkėjas pateks į saugomą zoną natūraliai plisdamas iš kaimyninių teritorijų. 4. Jei greta saugomos zonos esančioje teritorijoje nustatyti buferinės zonos nėra galimybės, saugomoje zonoje nustatoma vidinė juosta. Vidinė juosta nenustatoma, jei dėl kenkėjo biologinių savybių, augalų šeimininkų nebuvimo, saugomos zonos geografinės padėties arba jos erdvinio izoliavimo pobūdžio nėra rizikos, kad kenkėjas pateks į saugomą zoną natūraliai plisdamas iš kaimyninių teritorijų. Stebėsena vidinėse juostose vykdoma intensyviau nei visoje kitoje saugomos zonos dalyje, taikant daugiau stebėsenos priemonių (apžiūrų, mėginių, gaudyklių ir tyrimų, kai tinkama). 5. Jei kompetentinga institucija nusprendžia vykdyti statistiškai pagrįstą stebėseną, stebėsenos planas ir mėginių ėmimo schema turi būti tinkami, kad atitinkamoje saugomoje zonoje būtų galima pakankamai patikimai nustatyti net ir nedidelį kenkėju užkrėstų augalų kiekį. 6. Jei kompetentinga institucija nusprendžia statistiškai pagrįstą stebėseną vykdyti buferinėje zonoje arba vidinėje juostoje, stebėsenos planas ir mėginių ėmimo schema turi būti tinkami, kad būtų galima net ir nedidelį kenkėjo kiekį nustatyti patikimiau nei pačioje saugomoje zonoje.

4 straipsnis Stebėsenos turinys Stebėseną sudaro tokie elementai: a) žemėlapis, kuriame nurodomos saugomos zonos geografinės ribos ir, kai tinkama, buferinė zona arba vidinė juosta ir kuriame išsamiai pavaizduojama vykdytos stebėsenos vieta ir nurodomi stebėsenos taškai, nustatyti faktai arba protrūkiai ir visos nustatytos demarkacinės zonos; b) aprašymas, kuriame aprašoma: i) stebėsenos teritorija, įskaitant stebėsenos vietas; ii) augalų medžiaga arba produktas; iii) kai tinkama – buferinė zona arba vidinė juosta; c) augalų šeimininkų sąrašas; d) rizikos zonų, kuriose gali būti kenkėjo, nustatymas; e) informacija apie tai, kuriais metų mėnesiais buvo vykdoma stebėsena; f) kai tinkama: i) apžiūrų kenkėjo simptomams arba buvimo požymiams nustatyti skaičius; ii) mėginių skaičius, tyrimų rūšis bei skaičius ir gaudyklių kenkėjui pritraukti skaičius; iii) visos kitos priemonės, kurios yra tinkamos kenkėjo aptikimui užtikrinti; g) statistiškai pagrįstos stebėsenos atveju – kiekvieno kenkėjo stebėsenos plano pagrindinės prielaidos, įskaitant aprašymą, kuriame aprašoma: i) tikslinė populiacija, epidemiologinis vienetas ir patikros vienetai; ii) aptikimo metodas ir metodo jautris; iii) bet kokie rizikos veiksniai, nurodant rizikos lygį ir atitinkamą santykinę riziką bei augalų šeimininkų santykinę dalį, taip pat iv) nustačius kenkėją – priemonės, kurių buvo imtasi, arba nuoroda į „EUROPHYT-Outbreaks“.

5 straipsnis Ataskaitų apie stebėsenos rezultatus teikimas Valstybės narės naudodamosi I priede nustatyta forma pateikia bendrą informaciją apie kiekvieną saugomą zoną ir jos stebėsenos rezultatus. Valstybės narės naudodamosi viena iš šio reglamento II priede pateiktų formų teikia ataskaitas apie stebėsenos rezultatus pagal: a) Reglamento (ES) 2016/2031 32 straipsnio 4 dalies b punktą arba b) Reglamento (ES) 2016/2031 34 straipsnio 2 dalį.

6 straipsnis Direktyvos 92/70/EEB panaikinimas Direktyva 92/70/EEB panaikinama.

7 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2023 m. sausio 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugsėjo 14 d. Komisijos vardu Pirmininkė Ursula VON DER LEYEN

(1) OL L 317, 2016 11 23, p. 4.

(2) ISPM 4 „Reikalavimai kenkėjais neužkrėstoms teritorijoms nustatyti“ ir ISPM 26 „Vaisinėmis muselėmis (Tephritidae) neužkrėstų teritorijų nustatymas“.

(3) 2020 m. rugpjūčio 27 d. Komisijos įgyvendinimo reglamentas (ES) 2020/1231 dėl stebėsenos rezultatų metinių ataskaitų formos ir jos pildymo nurodymų bei dėl daugiamečių stebėsenos programų formos ir praktinių taisyklių, nustatytų atitinkamai Europos Parlamento ir Tarybos reglamento (ES) 2016/2031 22 ir 23 straipsniuose (OL L 280, 2020 8 28, p. 1).

(4) 1992 m. liepos 30 d. Komisijos direktyva 92/70/EEB, nustatanti išsamias tyrimų, kurie turi būti atlikti siekiant pripažinti Bendrijos saugomas zonas, taisykles (OL L 250, 1992 8 29, p. 37).

(5) EFSA, General guidelines for statistically sound and risk-based surveys of plant pests, 8 September 2020, doi:10.2903/sp.efsa.2020.EN-1919.